text: Alfred er ved at være flyveklar
  02 august 2017 kl. 08.53
  Storkeungen Alfred er så småt ved at finde ud af hvad sådan nogle vinger, de kan bruges til. 
  Så begynder der igen at ske noget i storkereden i Smedager. De seneste dage er Alfred begyndt at baske med vingerne, og det betyder, at den unge stork snart tester, om vingerne kan bære for første gang.
  - Jeg har holdt godt øje med storken de sidste par dage, og meget tyder på, at den forsøger at flyve om en uges tid, siger Mogens Lange fra Storkene dk til TV SYD.
  Ifølge Mogens Lange er det helt naturligt, at Alfred nu så småt begynder at få styr på sine vinger og samtidig laver små hoppeøvelser i reden.
  Mogens Lange, Storkene dk.: "Jeg har holdt godt øje med storken de sidste par dage, og meget tyder på, at den forsøger at flyve om en uges tid."
  - Der er også flere, der fortæller, at den nogle gange står på ét ben i reden. Det er også et skridt på vejen, men det er vigtigt, at den er helt klar, første gang den flyver, siger Mogens Lange.
  Selvom Alfred begynder at lave små flyveøvelser, så går der omkring halvanden måned, før det forventes, at den for alvor forlader reden.
  - Når først de første efterårstegn dukker op, og det begynder at blive mere småt med føden, så er det ved at være tid, siger Mogens Lange til TV SYD.
  
  